Emile Hirsch , leikarinn sem lék annað aðalhlutverkið í endurgerð íslensku myndarinnar Á annan veg , hefur verið ráðinn til að leika hlutverk gamanleikarans John Belsuhi , í ævisögulegri mynd sem Steve Conrad ætlar að gera um Belushi . Á meðal framleiðenda myndarinnar er Judy Belushi Pisano , en hún var kærasta Belushi í menntaskóla og þau höfðu verið gift í sex ár þegar hann lést langt fyrir aldur fram árið 1982 . Tökur hefjast í New York næsta vor . Hirch verður 29 ára þegar tökur hefjast . Conrad skrifar sjálfur handritið , en hann vinnur það upp úr ævisögu leikarnas „ Belushi “ sem Belushi Pisano og Tanner Colby skrifuðu . Á meðal framleiðenda er einnig félagi Belushi úr Saturday Night Live gamanaþáttunum , og góður vinur , Dan Aykroyd . Myndin mun fjalla um Belushi á hátindi ferils hans , þegar hann lék í The Blues Brothers í hlutverki Jake Blues , og Animal House , í hlutverki John Blutarsky . Auk þess verður fjallað um leik hans þegar hann var aðalstjarnan í fyrstu fjórum seríum Saturday Night Live . Fyrsta Saturday Night Live serían fór í loftið árið 1975 , en þar kom Belushi fyrst fram sem Jake Blues , og persónan Samurai Warrior , ásamt því sem hann hermdi eftirminnilega eftir leikurunum Wiliam Shatner , Joe Cocker , Marlon Brando og Elizabeth Taylor . Myndin mun einnig fjalla um ótímabæran dauða leikarans þegar hann var 33 ára , en hann tók of stóra skammt af kókaíni og heróíni á Chateau Marmont hótelinu í Los Angeles . Hirsch sést næst í sjónvarpi í stuttseríunni Bonnie and Clyde og í bíómyndinni Lone Survivor þar sem hann leikur á móti Mark Wahlberg . Á meðal helstu mynda hans má nefna Into the Wild , Killer Joe , Milk og Prince Avalanche ( Á annan veg endurgerðin ) en fyrir hana hlaut leikstjórinn David Gordon Green verðlaun fyrir bestu leikstjórn á kvikmyndahátíðinni í Berlín fyrr á þessu ári .